29.08.2019

**Comunicat de presă**

**ACŢIUNE de informare şi control pentru verificarea modului în care sunt respectate cerinţele minime de securitate şi sănătate în muncă, în instituţiile de administraţie publică**

Inspectoratul Teritorial de Muncă Galaţi desfăşoară în perioada 26 august – 10 octombrie 2019 o **ACŢIUNE de informare şi control pentru verificarea modului în care sunt respectate cerinţele minime de securitate şi sănătate în muncă, în instituţiile de administraţie publică**.

În perioada 26 august – 12 septembrie 2019 instituţia noastră organizează patru sesiuni de conştientizare a personalului cu atribuţii în domeniul securităţii şi sănătăţii în muncă la nivel de autorităţi şi instituţii publice, la care vor participa angajatori/reprezentanţi ai angajatorilor, lucrători desemnaţi, reprezentanţi ai lucrătorilor, care vor fi informaţi cu privire la reglementările în vigoare domeniul sănătăţii şi securităţii în muncă, iar în perioada 16 septembrie – 10 octombrie 2019 se vor organiza acţiuni de control la unităţile care fac obiectul prezentei acţiuni, în vederea verificării modului în care au fost implementate recomandările şi soluţiile identificate cu ocazia întâlnirilor de informare.

Motivarea Acţiunii:

Securitatea şi sănătatea în muncă reprezintă unul dintre aspectele cele mai importante şi dezvoltate ale politicii Uniunii Europene referitoare la ocuparea forţei de muncă şi afaceri sociale.

Acest domeniu este parte integrantă a conceperii, organizării şi desfăşurării proceselor de muncă şi are rolul ca, prin măsuri şi mijloace specifice, să prevină eventualele disfuncţii din cadrul sistemului de muncă, astfel încât procesul muncii să se desfăşoare în condiţii de maximă eficienţă.

Scopul final al activităţii de securitate şi sănătate în muncă este protejarea vieţii, integrităţii şi sănătăţii lucrătorilor împotriva riscurilor de accidentare şi îmbolnăvire profesională care pot apărea la locul de muncă şi crearea unor condiţii de muncă menite să le asigure acestora confortul fizic, psihic şi social.

La nivelul Uniunii Europene problematica securităţii şi sănătăţii în muncă a constituit şi constituie un domeniu foarte important, cu un impact socio-economic deosebit, care a făcut obiectul mai multor strategii.

De-a lungul timpului, existenţa la nivel european a unui cadru strategic în domeniu, a provocat statele membre să identifice strategii coerente şi măsuri practice pentru promovarea securităţii şi sănătăţii în muncă.

Strategia naţională în domeniul securităţii şi sănătăţii în muncă pentru perioada 2018-2020 reprezintă o posibilitate de realizare a unui mediu de muncă sigur şi sănătos şi instrumentul cadru prin care se asigură corelarea cu direcţiile strategice ale Uniunii Europene privind securitatea şi sănătatea la locul de muncă.

Asigurarea locurilor de muncă sigure şi sănătoase, menţinerea şi îmbunătăţirea stării de sănătate a lucrătorilor, precum şi atingerea şi susţinerea dezideratului de stare de bine la locul de muncă reprezintă principala preocupare pe termen mediu şi lung a structurilor cu atribuţii în domeniul securităţii şi sănătăţii în muncă în vederea funcţionării şi dezvoltării durabile din punct de vedere economic şi social a României.

Strategia naţională în domeniul securităţii şi sănătăţii în muncă în muncă 2018-2020 stabileşte obiectivele generale şi specifice la nivel naţional în domeniul securităţii şi sănătăţii în muncă, pe termen scurt şi mediu şi este elaborată în concordanţă cu necesităţile identificate în contextul dezvoltării României precum şi cu obiectivele cadrului strategic comunitar.

Planul naţional de acţiuni pentru implementarea Strategiei naţionale în domeniul şi sănătăţii în muncă pentru perioada 2018-2020 cuprinde şi Obiectivul specific nr.3 „îmbunătăţirea procesului care urmăreşte respectarea legislaţiei din domeniul securităţii şi sănătăţii în muncă prin acţiuni ale autorităţilor cu atribuţii în domeniu”. În cadrul acestui obiectiv sunt prevăzute la punctul 3.1. Campanii şi acţiuni de sensibilizare cu privire la respectarea legislaţiei din domeniul securităţii şi sănătăţii în muncă - Sesiuni de conştientizare a personalului cu atribuţii în domeniul securităţii şi sănătăţii în muncă la nivel de autorităţi şi instituţii publice.

Printre funcţiile şi atribuţiile generale ale Inspecţiei Muncii, reglementate de art. 5 şi 6 alin. 1 din Legea nr. 108/1999 pentru înfiinţarea şi organizarea Inspecţiei Muncii, republicată, se numără şi aceea de comunicare, prin care se asigură schimbul de informaţii cu autorităţile administraţiei publice centrale şi locale, precum şi cu persoanele fizice şi juridice supuse activităţii de control, informarea acestora şi a cetăţenilor asupra modului cum se respectă şi se aplică prevederile legislaţiei din domeniile de competenţă şi furnizarea de informaţii angajatorilor şi salariaţilor cu privire la mijloacele de aplicare a prevederilor legale în domeniile de competenţă.

În domeniul securităţii şi sănătăţii în muncă înregistrarea de evenimente în cadrul unităţilor administrativ teritoriale atât de către lucrătorii angajaţi cu contract individual de muncă cât şi în timpul prestării de activitate în folosul comunităţii de către beneficiarii Legii nr. 416/2001 a determinat decizia desfăşurării unei astfel de acţiuni de către Inspecţia Muncii.

Ca urmare a analizei cauzelor producerii unor evenimente şi a controalelor efectuate de către inspectoratele teritoriale de muncă cele mai frecvente deficienţe întâlnite în desfăşurarea unor astfel de activităţi sunt:

* Deficienţe organizatorice:
  + - Executarea unor lucrărilor fără pregătirea şi instruirea corespunzătoare şi fără asigurarea supravegherii acestora de către persoane competente
    - Neîntocmirea instrucţiunilor proprii de securitate şi sănătate în muncă
    - Neîntocmirea planului de securitate şi sănătate în muncă
    - Lipsa autorizaţiei de funcţionare din punct de vedere al securităţii şi sănătăţii în muncă
* Deficienţe tehnice:
  + - Folosirea echipamentelor de muncă necorespunzătoare
    - Lipsa amenajărilor şi dotărilor locului de muncă
    - Neasigurarea măsurilor de protecţie a lucrătorilor
    - Executarea unor lucrărilor fără pregătirea şi instruirea corespunzătoare şi fără asigurarea supravegherii acestora de către persoane competente
    - Folosirea acestor persoane la operaţii pentru care nu au avizul şi calificările necesare (lucrări de electricitate, toaletare arbori, lucru la înălţime etc)
* Deficienţe igienico - sanitare:
  + - Neefectuarea examenului medical la angajare şi a controlului medical periodic

Obiectivele Acţiunii sunt:

* îndeplinirea obiectivului specific nr. 3. Din ANEXA 1 la Strategia naţională în domeniul securităţii şi sănătăţii în muncă pentru perioada 2018-2020 care cuprinde "Planul naţional de acţiuni pentru implementarea Strategiei naţionale în domeniul securităţii şi sănătăţii în muncă pentru perioada 2018-2020": „Creşterea nivelului de respectare a legislaţiei din domeniul securităţii şi sănătăţii în muncă de către autorităţi şi instituţii publice”;
* clarificarea unor aspecte în ceea ce priveşte modul de interpretare şi de aplicare a unor prevederi legale în domeniul securităţii şi sănătăţii în muncă de către angajatorii ţintă (autorităţile deliberative şi autorităţile executive din cadrul unităţilor administrativ teritoriale, precum şi alte autorităţi şi instituţii publice);
* Stabilirea măsurilor care se impun, pentru:

- implementarea şi urmărirea principiilor generale referitoare la prevenirea riscurilor profesionale;

- protecţia sănătăţii şi securitatea lucrătorilor;

- eliminarea sau ţinerea sub control strict a factorilor de risc de accidentare şi îmbolnăvire profesională;

- asigurarea cadrului organizatoric şi a mijloacelor necesare desfăşurării activităţii în domeniul securităţii şi sănătăţii în muncă.

p. Inspector Şef

Viorel Dumitru

Inspector Şef Adjunct SSM

Carmen Păunica Corodeanu

Inspector, Compartiment Comunicare şi Relaţii şi Publicul